21 Na menwunle anwuma fofolɛ nee azɛlɛ fofolɛ; na alimoa anwuma ne nee alimoa azɛlɛ ne ɛpɛ nu, na nyevile ɛnle ɛkɛ bieko.2 Eza menwunle sua nwuanzanwuanza, Gyɛlusalɛm Fofolɛ ne, kɛ ɔvi Nyamenle anwo lɔ wɔ anwuma ɔlɛdwu aze na bɛziezie ye kɛ atɔfolɛ mɔɔ bɛyɛ ye hyeleenyi bɛkamaa ɔ hu la.3 Akee mendele ɛnelɛ kpole bie menvile belemgbunli ebia ne azo kɛ: “Nea! Nyamenle ɛdanlɛsua ne wɔ alesama avinli, na ɔ nee bɛ badɛnla na bɛayɛ ye menli. Na Nyamenle mumua ne nee bɛ badɛnla.4 Na ɔbakyikyi bɛ nye anwo monle kɔsɔɔti, na ewule ɛnle ɛkɛ bieko, yɛɛ alɔbɔlɛ nee ɛzunlɛ nee nyane ɛnle ɛkɛ bieko. Alimoa ninyɛne ne ɛpɛ nu.”5 Na Mɔɔ de belemgbunli ebia ne azo la hanle kɛ: “Nea! melɛyɛ ninyɛne kɔsɔɔti fofolɛ.” Eza ɔhanle kɛ: “Kɛlɛ, ɔluakɛ edwɛkɛ ɛhye le zɔ* yɛɛ ɔle nɔhalɛ.”6 Na ɔzele me kɛ: “Bɛra nu bɛwie! Mame a mele Alefa nee Omiga* ne a, mɔlebɛbo nee awieleɛ ne. Mɔɔ nzuhɔne ɛlɛku ye la, mebamaa ye ngoane nzubula ne anu nzule ne bie mɔɔ ɔndua ɛhwee a.7 Mɔɔ kɛli konim la banyia ɛhye mɔ, na mebayɛ ye Nyamenle na yeayɛ me ra.8 Na bɛdabɛ mɔɔ bɛle foanvoanle nee bɛdabɛ mɔɔ bɛnlɛ diedi yɛɛ bɛdabɛ mɔɔ bɛ nwo ɛnde na bɛyɛ kyibadeɛ yɛɛ ahodiawu nee adwɔmanema* nee bɛdabɛ mɔɔ bɛyɛ sunsum ɛtane nyɛleɛ nee awozonle ɛzonlenlɛma nee adalɛma kɔsɔɔti banyia bɛ kyɛfoa wɔ tandane ne mɔɔ senle nee sɔlefa sɔ nu la anu. Ɛhye a le ewule ne mɔɔ tɔ zolɛ nwiɔ la.”9 Anwumabɔvolɛma nsuu ne mɔɔ dedɛ ahyɛnze nsuu ne mɔɔ ngyegyelɛ nsuu ne mɔɔ li amozi ɛyi ye tɛkɛɛ la anu ko rale na ɔzele me kɛ: “Bɛla maa mengile wɔ atɔfolɛ ne, Boaneralɛ ne aye ne.”10 Ɔti ɔluale sunsum ne tumi zo ɔvale me ɔhɔle boka kpole tendenle bie azo, na ɔhilele me sua nwuanzanwuanza Gyɛlusalɛm mɔɔ vi Nyamenle anwo lɔ wɔ anwuma ɛlɛdwu aze la11 na ɔlɛ Nyamenle anyunlunyia. Ɔta memeamemea kɛ ezukoa bolɛ kɛnlɛma mɔɔ le kɛ gyasepa bolɛ la.12 Ɔlɛ bane kpole tendenle nee nlenkɛ 12, na anwumabɔvolɛma 12 gyigyi nlenkɛ ne mɔ anloa, na bɛhɛlɛ Yizilayɛ mbusua 12 ne aluma wɔ nwolɛ.13 Nlenkɛ nsa wɔ aduduleɛ, nlenkɛ nsa wɔ sɔlɔ, nlenkɛ nsa wɔ nyiakɛ, yɛɛ nlenkɛ nsa wɔ adɔleɛ.14 Sua ne bane ne noko lɛ adiabo awolɛ 12, na bɛhɛlɛ aluma 12 mɔɔ le Boaneralɛ ne ɛzoanvolɛma 12 ne aluma la wɔ nwolɛ.15 Ɛnee ahenle mɔɔ nee me ɛlɛtendɛ la lɛ nvutuke baka ɛzuzudeɛ mɔɔ ɔfa yeazuzu sua ne nee ye nlenkɛ ne mɔ nee ye bane ne la.16 Na sua ne lɛ afoa nna, na ye tendenle nee ye tɛtɛlɛ sɛ. Na ɔvale baka ɔzuzule sua ne, ɔle kilomita kɛyɛ 2,220; ye tendenle nee ye tɛtɛlɛ nee ye anwumahɔlɛ sɛ.17 Eza ɔzuzule ye bane ne, ɔle kubit 144* kɛ mɔɔ sonla ɛzuzudeɛ nee anwumabɔvolɛ ɛzuzudeɛ noko kile la.18 Bɛvale gyasepa a bɛdole bane ne a, na ɛnee sua ne le nvutuke tagyee mɔɔ anye le kɛ neanleɛ la.19 Bɛvale ezukoa awolɛ ngɛnlɛma a bɛwulale sua ne bane ne adiabo a: adiabo ne mɔɔ limoa la le gyasepa, mɔɔ tɔ zo nwiɔ safaya, mɔɔ tɔ zo nsa kalesedoni, mɔɔ tɔ zo nna ɛmelade,20 mɔɔ tɔ zo nnu saadonese, mɔɔ tɔ zo nsia saadese, mɔɔ tɔ zo nsuu kelesɔlaete, mɔɔ tɔ zo mɔtwɛ bɛlele, mɔɔ tɔ zo ngɔnla topaze, mɔɔ tɔ zo bulu kelesɔpelase, mɔɔ tɔ zo bulu nee ko gyasente, mɔɔ tɔ zo bulu nee nwiɔ ametese.21 Ɛnee nlenkɛ 12 ne mɔ noko le ezukoa awolɛ* 12; bɛvale ezukoa bolɛ ko bɛyɛle anlenkɛ ko biala. Ɛnee sua ne awɔdenle ne mɔ le nvutuke tagyee mɔɔ anye le kɛ neanleɛ la.22 Meannwu ɛzonlenlɛ sua wɔ ɛkɛ ɔluakɛ Gyihova* Nyamenle, Tumivolɛ Bedevinli ne nee Boaneralɛ ne a bɛle ye ɛzonlenlɛ sua a.23 Ɛnee sua ne ɛngyia sɛnzɛne anzɛɛ siane ne wienyi ne, ɔluakɛ Nyamenle anyunlunyia ta wɔ ɛkɛ, yɛɛ Boaneralɛ ne a le ye kɛnlaneɛ a.24 Na maanle maanle ne balua ye wienyi ne anu, yɛɛ azɛlɛ ye azo arelemgbunli bava bɛ anyunlunyia ara ɛkɛ.25 Bɛnrɛtoto ye nlenkɛ ne mɔ anu alehyenlɛ nu ɛlɛ, ɔluakɛ aleɛ ɛnrɛdwo ɛkɛ.26 Na bɛbava maanle maanle ne anyunlunyia nee bɛ enililɛ bɛara ɛkɛ.27 Noko debie biala mɔɔ anwo ɛnde nee awie biala mɔɔ yɛ kyibadeɛ na ɔbɔ adalɛ la ɛnrɛhɔ ɛkɛ; bɛdabɛ mɔɔ bɛhɛlɛ bɛ aluma wɔ Boaneralɛ ne ngoane buluku ne anu la angome a bahɔ ɛkɛ a.
twi_Latn